Saturday Night Live

**"Saturday Night Live"** (**SNL**) on sketšidest koosnev Ameerika Ühendriikide meelelahutussaade. Saate idee autor ja praegune tegevprodutsent on Lorne Michaels. Saade on eetris NBC kanalil laupäeva hilisõhtuti.

Esimene saade oli NBC eetris 11. oktoobril 1975, saatejuht oli George Carlin ja saade kandis nime **"NBC's Saturday Night"**. Saate komöödiasketše, mis parodeerivad tihti Ameerika ühiskonda ja poliitikat, esitab hooajati vahetuv näitlejate koosseis. Igas saates on erinev saatejuht, kes esitab tavaliselt saate alguses avamonoloogi ja teeb kaasa sketšides teiste näitlejatega. Igas saates astub üles üks muusik või ansambel. Kõik saated algavad tavaliselt sketšiga, mis põhineb USA päevakajalistel poliitilistel sündmustel ning mille lõpus lausub üks näitlejatest fraasi: "Live from New York, it's Saturday Night!"

1980. aastal sai Lorne Michaelsi asemel saate tegevprodutsendiks Jean Doumanian, kes vahetati aasta hiljem välja Dick Ebersoliga, sest Doumaniani produtseeritud hooaeg sai palju halbu arvustusi. 1985. aastal naasis Lorne Michaels ametisse. Paljud saatesarjas osalenud näitlejad on just sealt tuule tiibadesse saanud ning nii mõnigi saatetegija on teinud hiljem ka mujal edukat loomekarjääri.

Saadet toodetakse Comcast Buildingus NBC peakorteris stuudios 8H. 2024. aasta seisuga on eetris olnud 980 osa. Saate 50. hooaeg algas 28. septembril 2024, seega on see üks pikima staažiga USA telesaateid. Saate formaadist on tehtud uusversioone mitmes riigis. Mitmest saates loodud edukast sketšist on tehtud ka mängufilme, sealhulgas "Bluusivennad" (1980) ja "Wayne'i maailm" (1992). Lisaks on tehtud saateid, raamatuid, videoid ja dokumentaalfilme saate tootmisest ja kaadritagusest elust.

Poole sajandi jooksul on "Saturday Night Live" pälvinud rohkesti auhindu, sealhulgas 84 Primetime Emmy auhinda, kuus Ameerika Stsenaristide Gildi auhinda ja kolm Peabody auhinda. Saade on TV Guide'i kõigi aegade 50 parima telesaate edetabelis kümnendal kohal ja 2007. aastal oli see Time'i kõigi aegade 100 parima telesaate seas. 2022. aasta seisuga oli saade saanud rohkem kui 305 Primetime Emmy auhinna nominatsiooni, mis on suurim hulk, mille üks telesaade on saanud. Saate otse-eetris on toimunud palju apsakaid ja ka tahtlikke sabotaažikatseid.

## Ajalugu
### Saate loomine: 1974–1975
Alates 1965. aastast oli kõikide NBC kanalite eetris laupäeva- ja pühapäevaõhtuti saade "The Tonight Show Starring Johnny Carson". 1974. aastal esitas Johnny Carson NBC juhtidele avalduse, et nädalavahetuse saated oleksid eetris hoopis argipäeviti, et ta saaks aja maha võtta. Selle vastuseks pöördus NBC president Herbert Schlosser hilisõhtuste programmide asepresidendi Dick Ebersoli poole ja palus tal teha uue saate, mis täidaks nädalavahetuse eetriaja. Seejärel pöördusid Herbert ja Dick Lorne Michaelsi poole. Järgmise kolme nädala jooksul mõtlesid Dick ja Lorne välja komöödiasaate, milles on komöödiasketšid, poliitiline satiir ja muusikanumbrid. Saate sihtrühmaks on 18–34-aastased vaatajad. NBC hakkas uut saadet tootma oma stuudiotes Comcast Buildingus. Lorne'i saate jaoks ehitati raadiostuudio ümber stuudio 8H-ks. See oli enne ka NBC valimissaadete stuudio ja Apollo Kuule maandumise ülekandejaam. Stuudio uue saate jaoks uuendamine läks maksma ligikaudu 250 000 dollarit.

## Näitlejad
* John Belushi (1975–1979)
* Chevy Chase (1975–1979)
* Bill Murray (1976–1980)
* Eddie Murphy (1980–1984)
* Jim Belushi (1983–1985)
* Billy Crystal (1984–1985)
* Martin Short (1984–1985)
* Randy Quaid (1985–1986)
* Robert Downey Jr. (1985–1986)
* Jon Lovitz (1985–1990)
* Ben Stiller (1988–1989)
* Mike Myers (1988–1995)
* Chris Rock (1990–1993)
* Rob Schneider (1990–1994)
* Chris Farley (1990–1995)
* Adam Sandler (1990–1995)
* David Spade (1990–1996)
* Will Ferrell (1995–2002)
* Tracy Morgan (1996–2003)
* Jimmy Fallon (1998–2004)
* Tina Fey (2000–2007)
* Amy Poehler (2001–2009)
* Andy Samberg (2005–2012)

## Vaata ka
* Saturday Night Live UK
* "Saturday Night Live'i" 50. hooaeg
* "Saturday Night Live'i" 51. hooaeg
* "Weekend Update"

## Viited